## Carlos Mazón apel·la a la unitat per a reclamar l’ampliació dels aeroports de València i Alacant-Elx Miguel Hernández i afirma que demorar-ho “és una irresponsabilitat”

*** Subratlla el lideratge de la Comunitat Valenciana en previsions turístiques i apunta a la necessitat de “resoldre ara” estes infraestructures “perquè cada dia que passa és una pèrdua d’ocupació, competitivitat i impacte econòmic”
* Assenyala que el 8 de maig es presentarà “amb rigor i solvència” l’estudi de la necessitat de la segona pista de l’aeroport Alacant-Elx Miguel Hernández
* Reivindica la indústria turística per la seua contribució al desenvolupament econòmic i social i reitera el compromís del Consell amb defendre-la i per un model compatible amb la sostenibilitat
* Destaca les polítiques turístiques que ha implantat este Consell com l’eliminació de la taxa turística “en la qual el sector passa de la resignació a l’ambició”**

**Altea.**

El president de la Generalitat, Carlos Mazón, ha apel·lat a la unitat del sector turístic per a reclamar la segona pista de l’aeroport Alacant-Elx Miguel Hernández, així com l’ampliació del de Manises durant la seua participació en l’Assemblea General d’Hosbec (Associació empresarial hotelera i turística de la Comunitat Valenciana) i ha afirmat que demorar-ho “és una irresponsabilitat”.

El cap del Consell ha assenyalat en la seua intervenció el lideratge de la Comunitat Valenciana en previsions turístiques i ha subratllat l’increment del 25 % de turistes estrangers en el nostre territori entre gener i febrer de 2024 respecte al mateix període de l’any anterior, quan la mitjana espanyola se situa en un 16 %.

En este sentit, ha apuntat a la necessitat de “resoldre ara” les ampliacions dels aeroports i ha avançat que el 8 de maig es presentarà en la institució firal alacantina, i juntament amb la Cambra de Comerç, l’estudi de la necessitat de la segona pista de l’aeroport Alacant-Elx Miguel Hernández “que acreditarà la necessitat i la urgència” d’esta infraestructura perquè “cada dia que passa és una pèrdua d’ocupació, competitivitat i impacte econòmic”.

**Defensa de la indústria turística**

Durant la seua intervenció, Carlos Mazón ha reiterat el compromís d’este Consell amb la defensa de la indústria turística de la Comunitat i ha elogiat la seua “constància, complicitat i rigor”, la seua contribució al desenvolupament social i econòmic del nostre territori i el treball conjunt realitzat amb el sector.

Així, ha defés el turisme com “una altra indústria del nostre territori en la qual es fabriquen altres coses diferents, amb la mateixa dignitat i qualitat que la resta dels sectors productius”, al mateix temps que ha manifestat que “la Comunitat Valenciana ni vol, ni pot, ni ha de renunciar a cap activitat”. Igualment, ha advocat “pel rigor, el sentit comú i l’equilibri” amb un model creixement compatible amb la sostenibilitat.

En esta línia, ha afirmat que a la Comunitat “ens hem curat de l’al·lèrgia al turisme” i ha fet referència al canvi en les polítiques turístiques que ha implantat el Consell “amb treball i ambició, amb garanties i seguretat jurídica”, així com a la integració de criteris de sostenibilitat mediambiental, socioeconòmica i territorial en la nostra oferta turística.

De la mateixa manera, ha subratllat que l’eliminació de la taxa turística per este Consell “no va ser només una acció normativa o mesura tributària” sinó “una declaració d’intencions en la qual el turisme passava de la resignació a l’ambició”.

Així mateix, ha assenyalat que a les fires internacionals del sector “el Consell ja no acudix a promocionar-lo amb la boca xicoteta perquè ens creiem el model i mai el posarem sota vigilància”.

Fecha: 26/04/2024